La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat dia 20 de novembre que van dels números 478/2017 al 480/2017.
La presidenta pregunta al Ple si s'ha pogut consultar l'esborrany de l'acta corresponent a la sessió trenta-setena, del dia 20 de novembre.
La senyora Elisabet Samarra proposa esmenes a l'esborrany de l'acta que seran incorporades en el text definitiu.
Proposta de resolució d'estimació parcial de la Reclamació 379/2017
La senyora Elisabet Samarra, ponent de la Reclamació 379/2017, exposa els principals elements que concorren en aquest procediment de reclamació i la fonamentació jurídica que recull la resolució.
Es comenten diferents aspectes del procediment i de la proposta de resolució i el senyor Josep Mir, vocal de la Comissió, formula esmenes tècniques al text que seran introduïdes per la ponent en el text definitiu de la resolució.
Proposta de resolució de finalització de la Reclamació 410/2017 per pèrdua d'objecte
El senyor Josep Mir, ponent de la proposta de resolució relativa a la Reclamació 410/2017, relaciona els elements més destacats de la tramitació d'aquest procediment que finalitza per pèrdua sobrevinguda de l'objecte de la reclamació, atès que l'administració, l'Ajuntament de Sant Vicenç de Castellet, ha lliurat la informació a la persona reclamant que ha expressat la seva conformitat amb la documentació rebuda.
Proposta de resolució de finalització de la Reclamació 428/2017 per pèrdua d'objecte.
El senyor Josep Mir, ponent d'aquesta Proposta de resolució, relaciona els elements més destacats d'aquest procediment plantejat contra l'Ajuntament de Sant Andreu de la Barca que finalitza per pèrdua sobrevinguda de l'objecte de la reclamació, atès que durant la tramitació del procediment davant la Comissió s'ha lliurat per part de l'administració reclamada la informació sol·licitada a la persona reclamant.
Proposta de resolució de finalització de la Reclamació 444/2017 per pèrdua d'objecte
El senyor Josep Mir, ponent d'aquesta Proposta de resolució, relaciona els elements més destacats d'aquest procediment plantejat contra l'Ajuntament de Gavà que finalitza per pèrdua sobrevinguda de l'objecte de la reclamació, atès que durant la tramitació del procediment davant la Comissió s'ha lliurat per part de l'administració reclamada la informació sol·licitada.
Proposta de resolució d'inadmissió de la Reclamació 459/2017
El senyor Josep Mir, ponent d'aquesta Proposta de resolució, exposa que s'han rebut noves al·legacions formulades per la persona reclamant que requereixen un anàlisi detallat.
Es retira de l'ordre del dia i la nova proposta serà objecte d'anàlisi del Ple de la setmana vinent.
Proposta de resolució de finalització de la Reclamació 465/2017 per pèrdua d'objecte.
La senyora Elisabet Samarra, exposa els elements més destacats d'aquesta reclamació interposada contra l'Ajuntament de l'Hospitalet que finalitza per pèrdua sobrevinguda de l'objecte atès que durant la tramitació del procediment s'ha lliurat la informació a la persona reclamant.
Proposta de resolució d'inadmissió de la Reclamació 468/2017
El senyor Josep Mir, ponent d'aquesta Proposta de resolució, exposa els elements més destacats d'aquesta reclamació interposada contra l'Ajuntament de Barcelona que s'inadmet atès que la reclamació s'interposava contra escrits de formulació de precs i preguntes per part d'un grup municipal, en els mateixos termes que s'han resolt reclamacions anteriors.
La presidenta de la Comissió, la senyora Elisabet Samarra, informa que s'ha obert un procés de selecció per cobrir una de les places de personal administratiu atès que la persona que ocupava una de les places de personal administratiu ha canviat de feina.
El senyor Josep Mir exposa que seria molt interessant poder elaborar un seguiment i recull doctrinal de les resolucions emeses per els altres òrgans homòlegs en la tutela del dret d'accés a la informació pública i analitzar si el conveni que està pendent de formalització amb el Síndic de Greuges permet una col·laboració en les queixes que rep aquesta institució relatives a informació pública.